For få år siden hang grønthandlerne på Ingerslevs Boulevard med næbbet. Nu sælger de fødevarer på livet løs.

Annonce

Struttende blomkål, saftspændte bær og den uimiskendelige lugt af friske fisk. Alt sammen iblandet duftene af kaffe og friskbagt brød.

Det er Ingerslevs Boulevard en tidlig onsdag formiddag, hvor stemningen blandt torvets handlende er meget højere end for blot et år siden.

Da lignede den hæderkronede Aarhus-institution mest af alt noget, der var tjenlig til arkivering i stadsarkivets gemmer. Henvist dertil af discountbutikker, billige gartnere og andre konkurrenter, der nød godt af den nye lukkelov, der gør det muligt at købe alt, hvad hjertet begærer i stort set alle døgnets vågne timer.

To uhyre strenge vintre var med til at sende torvet på Ingerslevs Boulevard ind i en af den slags negative spiraler, som det kan være svært at komme ud af. For når det sner, og frosten er streng, så er det fristende at købe sine grøntsager under tag i for eksempel Føtex i N.P. Bruuns Gade eller i Kvickly i Bruuns Galleri.

»Hvis folk vil bevare det her sted, bliver de nødt til at støtte det,« sagde torvehandlernes formand, Steffen Danielsen, da Århus Stiftstidende i foråret 2014 skrev om torvehandlernes problemer.

Det gjorde folk så. I hvert fald kan Steffen Danielsen forsikre, at grønttorvet på Ingerslevs Boulevard i dag har det bedre end længe.

»Mange var ude for at fortælle os om markedsføring og meget andet, vi burde gøre for at trække flere kunder til. Men vi har faktisk ikke gjort andet end det, vi altid har gjort,« siger Steffen Danielsen.

Og det er at tilbyde kunderne de mest friske varer af bedste kvalitet samt den hyggelige stemning, der hører et torvemarked til.

»Det mistede vist nyhedens interesse at købe sine blomster i Rema 1000. Når man køber sine varer her, køber man også en historie. Det gør man ikke i en discount-butik,« siger Steffen Danielsen.

Tiden har også været med torvehandlerne på Ingerslevs Boulevard, for den historie, mange mennesker i dag gerne vil høre fortalt, det er historien om lokalt producerede fødevarer.

Det er denne »fra jord til bord-tendens«, der får århusianere i massevis til at dyrke deres egen lille køkkenhave ude på Aarhus Ø. Det er samme tendens, der får DR og den kendte kok, Thomas Herman, til at besøge Ø-haven og andre, danske byhaver i programmet »Dyrk, Høst, Spis«.

Og det er den efterspørgsel efter lokalt producerede råvarer, der får århusianere til igen at købe deres grøntsager på Ingerslev Boulevard.